google/wiki40b huggingface dataset:
Το έγκλημα της 9ης λεωφόρου

Υπόθεση

Η Ίντι Φίλιπς (Μπέτι Ντέιβις), συναντιέται με τη δίδυμή της αδελφή, Μάργκαρετ ΝτεΛόρκα (Μπέτι Ντέιβις) μετά από χρόνια, την ημέρα της κηδείας του κουνιάδου της. Η Μάργκαρετ καλεί την αδελφή της στην έπαυλη των ΝτεΛόρκα για να θυμηθούν τα παλιά. Η Ίντι υπήρξε ερωτευμένη με το σύζυγο της Μάργκαρετ, αλλά η αδελφή της φρόντισε να μείνει έγκυος από τον άνδρα και να τον αναγκάσει να την παντρευτεί. Η Μάργκαρετ είναι πλέον πλούσια, ενώ η Ίντι είναι ιδιοκτήτρια ενός μπαρ στα πρόθυρα της χρεοκοπίας με μόνη της παρηγοριά το ενδιαφέρον που της δείχνει ένας αστυνομικός, ο Τζιμ Χόμπσον (Καρλ Μάλντεν). Μετά από έντονο καυγά που έχει με την αδερφή της, η Ίντι επιστρέφει στο μπαρ του οποίου είναι ιδιοκτήτρια και στο δρόμο μαθαίνει από το σοφέρ των ΝτεΛόρκα, ότι η Μάργκαρετ δεν υπήρξε ποτέ έγκυος με παιδί του Φρανκ ΝτεΛόρκα. Εξοργισμένη τότε η Ίντι, εφόσον η αδερφή της την έκανε να χάσει το μοναδικό άνδρα που αγάπησε ποτέ, την καλεί στο μπαρ για να μιλήσουν και τη σκοτώνει, αφήνοντας να εννοηθεί ότι επρόκειτο για αυτοκτονία. Έπειτα παίρνει τη θέση της Μάργκαρετ στο σπίτι και στην υψηλή κοινωνία. Κανείς δεν υποψιάζεται ότι στην πραγματικότητα πρόκειται για άλλη γυναίκα που υποδύεται τη Μάργκαρετ, αλλά τα πράγματα περιπλέκονται όταν εμφανίζεται στο προσκήνιο ο καιροσκόπος εραστής της Μάργκαρετ, Τόνι Κόλινς (Πίτερ Λόφορντ).

Πληροφορίες παραγωγής

Θρίλερ με γότθικο και μακάβριο χαρακτήρα, βασισμένο σε διήγημα του Ρίαν Τζέιμς και του οποίου το σενάριο γράφτηκε το 1944 και έμεινε στο ράφι μέχρι και το 1963, όταν αποφάσισαν να ξεκινήσουν τις προετοιμασίες της ταινίας με πρωταγωνίστρια την Μπέτι Ντέιβις, που μετά την επιτυχία του Τι Απέγινε η Μπέιμπι Τζέιν; (What Ever Happened to Baby Jane, 1962) είχε γίνει η Βασίλισσα του grand guignol, στυλ που άνθησε τη δεκαετία του '60 και είχε ως κύριο του γνώρισμα το γεγονός ότι οι πρωταγωνίστριές του ήταν γυναίκες άνω των σαράντα, που είχαν στις πλάτες τους μεγάλη προϋπηρεσία στο χώρο του θεάτρου και του κινηματογράφου. Μερικές από τις σταρ της δεκαετίας του '30 και '40, πέρα από τη Ντέιβις, που ασχολήθηκαν με το grand guignol ήταν οι Ταλούλα Μπάνκχεντ, Ολίβια Ντε Χάβιλαντ, Μπάρμπαρα Στάνγουικ, Τζόαν Κρόφορντ και άλλες. Στο μεταξύ είχε μεσολαβήσει και η μεξικανική εκτέλεση του διηγήματος το [[1946
Κατά τη διάρκεια των χρόνων που το σενάριο βρισκόταν στα ράφια της εταιρίας Warner, ο πρωταγωνιστικός ρόλος απορρίφθηκε από την Λάνα Τέρνερ, η οποία δεν ήθελε να υποδυθεί δυο δίδυμες αδελφές. Η Ντέιβις από τη μεριά της είχε ήδη υποδυθεί δίδυμες αδελφές το 1946, στην ταινία Κλεμμένη Ευτυχία (A Stolen Life) και δέχτηκε αμέσως τον πρωταγωνιστικό ρόλο, ο οποίος την ένωσε ξανά με το συμπρωταγωνιστή της στην ταινία Το ξέσπασμα μιας ψυχής (Now, Voyager, 1942), Πολ Χένριντ, ο οποίος ανέλαβε τη σκηνοθεσία της ταινίας. Ο Χένριντ δήλωσε ότι η δημιουργία του συγκεκριμένου φιλμ ήταν μια υπέροχη εμπειρία. Στην ταινία εμφανίζεται και η κόρη του Χένριντ, Μόνικα, στο ρόλο μιας υπηρέτριας. Ο Έρνεστ Χάλερ ιστορικός διευθυντής φωτογραφίας της Warner Bros. ανέλαβε την φωτογραφία της ταινίας για τελευταία φορά.
Χριστιανός Λουδοβίκος Β΄ του Μεκλεμβούργου-Σβερίν

Βιογραφία

Ήταν ο τρίτος γιος του Φρειδερίκου δούκα του Μεκλεμβούργου-Γκράμπο και της Χριστίνας-Βιλελμίνης, κόρης του Γουλιέλμου-Χριστοφόρου λαντγκράβου της Έσσης-Χόμπουρκ.
Το 1756 απεβίωσε στο Σβερίν σε ηλικία 73 ετών.
Κατωιταλική διάλεκτος

Γεωγραφική εξάπλωση

Κοινότητες ομιλητών τής Κατωιταλικής διαλέκτου υπάρχουν σήμερα στη νότια άκρη της  Καλαβρίας (καλαβριανή διάλεκτος Γκρίκο) και στην περιοχή Σαλέντο της Απουλίας, κοντά στην πόλη Λέτσε. Στο Σαλέντο βρίσκονται εννέα μικρές πόλεις στην περιοχή Grecìa Salentina (Καλημέρα, Μαρτάνο, Καστρινιάνο ντε Γκρέτσι, Κοριλιάνο ντ' Οτράντο, Μαλπινιάνο, Σολέτο, Στερνάτια, Ζολίνο, Μαρτινιάνο), με συνολικό πληθυσμό 40.000 ατόμων. Στην Καλαβρία βρίσκονται εννέα χωριά στην περιοχή Μπόβα, αλλά ο γραικάνικος πληθυσμός εκεί είναι σημαντικά  μικρότερος.

Επίσημη κατάσταση

Με τον νόμο 482 του 1999 η ιταλική βουλή έχει αναγνωρίσει τη Γραικάνικη κοινότητα του Σαλέντου και της Καλαβρίας ως «ελληνική εθνική και γλωσσική μειονότητα». Ο Νόμος αναφέρει ότι η Ιταλική Δημοκρατία κατοχυρώνει τη γλώσσα και τον πολιτισμό των ελληνικών πληθυσμών της, καθώς και άλλων κοινοτήτων (π.χ. αλβανική, κροατική, σλοβενική κ.ά.) οι οποίες μιλούν διάφορες γλώσσες (π.χ. Φραγκο-προβηγκιανή, Λαντινική, Οξιτανική, Σαρδηνική κ.ά.).

Πολιτισμός

Υπάρχει σημαντική προφορική παράδοση, ενώ ορισμένα τραγούδια και ποιήματα στην Κατωιταλική είναι δημοφιλή στην Ιταλία και στην Ελλάδα. Γνωστά μουσικά σχήματα από το Σαλέντο είναι οι Ghetonia και οι Aramirè. Επίσης, αξιόλογοι Έλληνες καλλιτέχνες όπως η Μαρία Φαραντούρη και ο Διονύσης Σαββόπουλος έχουν εκτελέσει κομμάτια στα Γραικάνικα. Το συγκρότημα Encardia από την Αθήνα συνθέτει και ερμηνεύει τραγούδια μόνο στα Γραικάνικα.

Βασικά χαρακτηριστικά της Κατωιταλικής διαλέκτου

Ο δωρικός χαρακτήρας των ελληνικών αποικιών τής Καλαβρίας και της Απουλίας, καθώς και η περιφερειακή θέση τής διαλέκτου σε σχέση με τον υπόλοιπο ελληνόφωνο χώρο, έχουν συμβάλει στη διατήρηση αξιοσημείωτων αρχαϊσμών και δωρισμών, ενώ η συνάντηση με την Ιταλική και με τις τοπικές διαλέκτους της έχει ασκήσει βαθιά επίδραση στο λεξιλόγιο των (λίγων πλέον) φυσικών ομιλητών της.

Κατωιταλικά

Εβώ πάντα σε σένα πενσέω,

γιατί σένα φσυχή μου 'γαπώ,

τσαι που πάω, που σύρνω, που στέω

στην καρδιά μου πάντα σένα βαστώ

Κείμενο

Sta korafais su ssianonna linari
 Ce 'delrampise mesa sto chloro
 Sekundu motti skonnete o fengari
 Atto krovatti tu orio, parfeto.

Κατωϊταλικά

Oria mu fenese ma pas manera 

o t’ ise moneka o t’ ise korasi?

Topa pu s’ ida m’ a maddhia jermena 

culurita mu fani sa cerasi. 

Ekame sa ppudhi tis primavera 

kumparezze diu mere ce poi na chasi 

Ma de ti e kkaio moneka na pai 

pi na jiri a maddhia purno ce vrai

Μετάφραση

Ωραία μου φαίνεσαι όπως δείχνεις 

τι να `σαι άραγε, κορίτσι ή μοναχή; 

Τότε που σε είδα με τα μαλλιά πιασμένα 

χρωματιστή μου φάνηκες σαν το κεράσι. 

Σε είδα σαν το πουλί της άνοιξης 

για δυο μέρες μόνο και μετά χάθηκες. 

Κάλλιο λοιπόν να πας να γίνεις καλόγρια 

για να πιάνεις τα μαλλιά σου όποτε θες βράδυ πρωί.
Πρωτάθλημα καλαθοσφαίρισης Α2 εθνικής κατηγορίας γυναικών 2014-2015

Βορράς

Η Κανονική Περίοδος του Πρωταθλήματος του Ομίλου Βορρά, η οποία αποτέλεσε και τη μοναδική φάση διεξαγωγής του εφόσον δεν προβλέπονταν Play-offs ή Play-outs, εκτυλίχθηκε από τις 12 Οκτωβρίου 2014 μέχρι τις 5 Απριλίου 2015. Τα σωματεία που συμμετείχαν αναμετρήθηκαν μεταξύ τους δύο φορές. Η κλήρωση για την κατάρτιση του προγράμματος του Ομίλου Βορρά έλαβε χώρα στις 26 Αυγούστου 2014 στη Θεσσαλονίκη. Το πρόγραμμα και τα αποτελέσματα των αναμετρήσεων ήταν τα ακόλουθα:

Νότος

Η Κανονική Περίοδος του Πρωταθλήματος του Ομίλου Νότου, η οποία αποτέλεσε και τη μοναδική φάση διεξαγωγής του εφόσον δεν προβλέπονταν Play-offs ή Play-outs, εκτυλίχθηκε από τις 12 Οκτωβρίου 2014 μέχρι τις 5 Απριλίου 2015. Τα σωματεία που συμμετείχαν αναμετρήθηκαν μεταξύ τους δύο φορές. Η κλήρωση για την κατάρτιση του προγράμματος του Ομίλου Νότου έλαβε χώρα στις 25 Αυγούστου 2014 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:
Λαυρεωτική

Με το όνομα Λαυρεωτική φέρεται από την αρχαιότητα η νοτιοανατολική άκρα της Αττικής χερσονήσου. Στα νεότερα χρόνια ο όρος αναφέρεται στην ίδια περιοχή που καταλάμβανε ο Δήμος Λαυρίου (1835-1890) στον χώρο του οποίου υπάρχουν σήμερα οι δήμοι Λαυρεωτικής και Σαρωνικού.

Γεωγραφία

Η συνολική της έκταση είναι περί τα 120 τ.χλμ., όπου επί το πλείστον χαρακτηρίζεται ως άνυδρη, λοφώδης και σχεδόν άγονη. Η περιοχή οριοθετείται από τον Υμηττό στα βορειοδυτικά και τη Μερέντα στα βόρεια, ενώ βρέχεται από το Σαρωνικό κόλπο στα δυτικά και νοτιοδυτικά και το Αιγαίο πέλαγος στα νότια και ανατολικά. Περιλαμβάνει τους βραχώδεις όγκους του Ολύμπου και του Λαυρίου, καθώς και το ακρωτήρι του Σουνίου, με τον αμφιβόητο Ναό του Ποσειδώνος.
Η Λαυρεωτική ήταν πολύ γνωστή από την αρχαιότητα ιδιαίτερα για τα πολύτιμα ορυκτά της επί των οποίων στηρίχθηκε και αναπτύχθηκε οικονομικά η αρχαία Αθήνα δημιουργώντας τον εθνικό της στόλο με τον οποίο και κυριάρχησε στη συνέχεια στο Αιγαίο. Το υπέδαφος της Λαυρεωτικής είναι πλούσιο σε μεταλλεύματα αργύρου, μολύβδου, σιδήρου, χαλκού κ.ά. που έγιναν αντικείμενα εκμετάλλευσης τόσο κατά τους αρχαίους χρόνους όσο και στους νεότερους με τη δημιουργία της νέας σχετικά πόλεως του Λαυρίου. 
Σημειώνεται από πολλούς συγγραφείς και ιστορικούς ότι στην αρχαιότητα δεν υπήρχε πόλη με το όνομα Λαύριο ή Λαύρειο αντ΄ αυτής υπήρχε ο Θορικός, αν και υποστηρίζονται και αντίθετες απόψεις . Με την ονομασία Λαύριο ή Λαύρειο προσδιορίζονταν ομοίως η Λαυρεωτική, τις οποίες όμως ονομασίες χρησιμοποίησαν και οι νεότεροι επιχειρηματίες – μεταλλευτές και οικιστές του νέου Λαυρίου.

Διοικητικά

Η Λαυρεωτική είναι συγκρότημα δήμων και κοινοτήτων της Νοτιοανατολικής Αττικής. Με τη νέα διοικητική διάρθρωση της χώρας από 1/1/2011 (Πρόγραμμα Καλλικράτης), η γεωγραφική Λαυρεωτική απαρτίζεται από 2 δήμους: της Λαυρεωτικής (τέως δήμοι Λαυρεωτικής και Κερατέας και τέως Κοινότητα Αγ.Κωνσταντίνου) και Σαρωνικού (τέως Δήμοι Καλυβίων και Αναβύσσου και τέως Κοινότητες Παλαιάς Φωκαίας, Σαρωνίδας και Κουβαρά). Έδρα του τέως αλλά και του νέου Δήμου Λαυρεωτικής είναι η ιστορική πόλη του Λαυρίου. Πρόκειται κυρίως για αγροτικό και παραθεριστικό συγκρότημα, ενώ η βιομηχανική πόλη του Λαυρίου μετεξελίσσεται σε κέντρο ευρείας ακτινοβολίας και πόλο ανάπτυξης χάρις στον εθνικό λιμένα της και στην παροχή υπηρεσιών, παιδείας και πολιτισμού (σύμφωνα με το Ρυθμιστικό Σχέδιο Αθήνας/Αττικής 2021). Διοικητικά υπάγεται στην Περιφέρεια Αττικής. 
Στην περιοχή ιδρύεται το 1835 ο Δήμος Λαυρίου με έδρα την Κερατέα, ενώ το 1890 διασπάται σε Δήμο Θορικίων (έδρα Κερατέα). και Δήμο Σουνιέων που το επόμενο έτος 1891 μετονομάζεται σε Δήμο Λαυρεωτικής (έδρα Λαύριο), ονομασία που διατηρείται έως σήμερα. Στο ενδιάμεσο διάστημα στον λιμένα των Εργαστηρίων είχε ήδη κτιστεί από τη δεκαετία του 1860 η πόλη του Λαυρίου. Επίσης, στο παρελθόν έγιναν αποσχίσεις διαφόρων οικισμών που αναγνωρίσθηκαν μετέπειτα ως κοινότητες και δήμοι.
Το έμβλημα του Δήμου Λαυρεωτικής είναι "μεταλλευτική κάμινος εκπέμπουσα καπνόν" σύμφωνα με το Β.Δ. της 22 Νοεμβρίου 1891 (ΦΕΚ 333) "Περί μετονομασίας του Δήμου Σουνιέων εις Δήμον Λαυρεωτικής και καθορισμού του εμβλήματος της σφραγίδος αυτού".
Γκάο

Γεωγραφία

Το Γκαό βρίσκεται νοτιοανατολικά του Μαλί, νοτιοδυτικά της Περιφέρειας Γκαό και νότια της Επαρχίας Γκαό. Βρίσκεται στην ανατολική όχθη του Ποταμού Νίγηρα, στην περιοχή του οποίου μεγαλώνουν πολλά λαχανικά. Η πόλη βρίσκεται σε συνταγμένες 16°16′Β 0°03′Δ.
Βαλκανικοί Αγώνες Στίβου 2005

Οι 60οί Βαλκανικοί Αγώνες Στίβου 2005 έγιναν στο Νόβι Σαντ της Σερβίας, στις 23 & 24 Ιουλίου. Μετείχαν αθλητές και αθλήτριες από εννιά βαλκανικές χώρες. Νικήτρια αναδείχθηκε η Ρουμανία και στους άνδρες και στις γυναίκες. Το πρωτάθλημα μαραθωνίου διεξήχθη στην Κωνσταντινούπολη και το βαλκανικό πρωτάθλημα βάδην έγινε στην Πρέβεζα, στις 23 Απριλίου. Και τα δύο ήταν εκτός βαθμολογίας.

Ανδρών

*Διεξήχθησαν ξεχωριστά πρωταθλήματα μαραθωνίου και βάδην.

Γυναικών

*Διεξήχθησαν ξεχωριστά πρωταθλήματα μαραθωνίου και βάδην.
Ρομπότ

Ετυμολογία

Η λέξη ρομπότ προέρχεται από την τσέχικη λέξη robota (ρομπότα) που σημαίνει εργασία. Καθιερώθηκε ως όρος με την σημερινή του έννοια το 1920 από τον Τσέχο θεατρικό συγγραφέα Κάρελ Τσάπεκ στο έργο του "R.U.R." (Rossum's Universal Robots), όπου σατιρίζει την εξάρτηση της κοινωνίας από τους μηχανικούς εργάτες (ρομπότ) της τεχνολογικής εξέλιξης και που τελικά εξοντώνουν τους δημιουργούς τους. Σε πολλές σύγχρονες σλαβικές γλώσσες (π.χ. την πολωνική) χρησιμοποιείται σαν έκφραση της καθημερινότητας με την έννοια της σκληρής δουλειάς (αντίστοιχο του χαμαλίκι).

Ιστορία

Από τα πρώτα ρομπότ που αναφέρονται στη λογοτεχνία είναι ο Τάλως από την ελληνική μυθολογία και οι 20 τρίποδες λέβητες του θεού Ηφαίστου θεωρούμενοι «θαύμα ιδέσθαι», αλλά και άλλες περιπτώσεις.
Με την ανάπτυξη και μελέτη των ρομπότ ασχολείται η ρομποτική, επιστήμη που αποτελεί συνδυασμό πολλών κλάδων άλλων επιστημών, κυρίως δε της πληροφορικής, της ηλεκτρονικής και της μηχανολογίας.

Στην τέχνη

Στην επιστημονική φαντασία συνήθως συναντούνται ρομπότ τα οποία έχουν τη μορφή ανθρώπου. Αυτά τα ρομπότ καλούνται ανδροειδή. Τα σημερινά ρομπότ, που κατασκευάστηκαν για να υποδυθούν ανθρώπινα όντα, δεν είναι ανδροειδή (androids).
Σημαντική συνεισφορά στη φιλολογία για τα ρομπότ είχε ο Ισαάκ Ασίμωφ με τους τρεις νόμους της ρομποτικής που διατύπωσε στα μυθιστορήματά του.

Γενικά

Είναι σημαντική η ανάπτυξη ρομπότ που να έχουν τα αναγκαία χαρακτηριστικά ώστε να είναι φιλικά και ωφέλιμα προς τον άνθρωπο. Τα στοιχεία αυτά ονομάζονται στοιχεία κοινωνικής νοημοσύνης. Ωστόσο, υπάρχουν θεωρίες για αύξηση της ανεργίας λόγω τον ρομπότ, ακόμη και για υποταγή του ανθρώπου στα ρομπότ.
Γωνίες Μαλεβιζίου Ηρακλείου

Ιστορικά στοιχεία

Το χωριό αναφέρεται το 1583 Gognés με 245 κατοίκους, το 1671 Gonyes με 42 χαράτσα και το 1881 Γωνιές με 344 κατοίκους
Κατά την περίοδο της Τουρκοκρατίας ο οικισμός ήταν έδρα των επαναστατών και πολλές φορές καταστράφηκε από τους Τούρκους. Το 1830 στη θέση Έβδομο σφαγιάστηκαν 74 κάτοικοι. Στη διάρκεια της Επανάστασης του 1866 στον οικισμό είχε την έδρα της η Επιτροπή Ανατολικής Κρήτης με επικεφαλής τον ηγούμενο της μονής Ιερουσαλήμ Μαλεβιζίου, Μελέτιο Καλησπεράκη.
Ήταν τόπος καταγωγής του χαΐνη Μιχαήλ Καλησπεράκη ή Βλάχου, ανεψιού του παραπάνω ηγουμένου. Αυτός συνελήφθη έπειτα από προδοσία και αποκεφαλίστηκε , έπειτα από βασανιστήρια στη σημερινή πλατεία του Νικηφόρου Φωκά του Ηρακλείου, στις 16 Φεβρουαρίου του 1857. Μάλιστα, το κρησφύγετό του ήταν σπηλιά, που βρίσκεται στο Γωνιανό Φαράγγι. Σήμερα είναι γνωστή ως του Καλησπέρα ο σπήλιος.
Στην κορυφή του υψώματος Φιλιόρημος ανακαλύφθηκε τελευταία ιερό κορυφής, που χρονολογείται από τη Μεσομινωική Εποχή και αποτελείται από δύο συνεχόμενα δωμάτια. Βρέθηκαν ειδώλια και ζώδια. Στη θέση Κορφή της Κεριάς βρέθηκε χάλκινο ειδώλιο. Στον Άγιο Αντώνιο υπήρχε πιθανότατα πρωτομινωικός ή μεσομινωικός οικισμός.
Εξάλλου, στη θέση Σκλαβόκαμπος αποκαλύφθηκε από το Μαρινάτο (1930) κατά τη διάνοιξη δρόμου μινωικό μέγαρο, που χρονολογούνταν από την Υστερομινωική Περίοδο. Οι Γερμανοί το κατέστρεψαν ολοσχερώς και δε σώζονται σήμερα παρά ελάχιστα ίχνη. Από το μέγαρο μπορεί κανείς να δει τη στενόμακρη κοιλάδα του Σκλαβόκαμπου. Η κοιλάδα ονομάστηκε έτσι επειδή, σύμφωνα με την παράδοση, κατά τις κρητικές επαναστάσεις σκλαβώθηκαν εκεί διαδοχικά επτά Τούρκοι πασάδες).
Με το νόμο Καποδίστρια υπήχθη στο Δήμο Τυλίσου του νομού Ηρακλείου ενώ από το 2011 με το πρόγραμμα «Καλλικράτης» υπάγεται στο νέο, διευρυμένο δήμο Μαλεβιζίου.
Android Donut

Το Android 1.6 "Donut" είναι μια διακοπείσα έκδοση του λειτουργικού συστήματος ανοικτού κώδικα για κινητά Android που αναπτύχθηκε από την Google. Ανάμεσα στα πιο σημαντικά χαρακτηριστικά που εισάγονται με αυτήν την ενημερωμένη έκδοση προστέθηκαν η υποστήριξη για CDMA smartphones, επιπλέον μεγέθη οθόνης, ενός δείκτη χρήσης της μπαταρίας, και μιας μηχανή μετατροπής κειμένου σε ομιλία.
Μετά τη δημόσια κυκλοφορία του Donut (η σύμβαση που χρησιμοποιείται από την Google για την ονοματοδοσία των μεγάλων εκδόσεων του Android είναι να παίρνουν το όνομα ενός επιδορπίου) οι εταιρείες κινητής τηλεφωνίας την έκαναν διαθέσιμη με τη μορφή της ενημέρωσης over-the-air (OTA) για τα συμβατά έξυπνα τηλέφωνα.
Νησιά του βορειοανατολικού Αιγαίου

Γεωγραφία-Γεωμορφολογία

Τα νησιά του ΒΑ Αιγαίου συνορεύουν με τις Κυκλάδες και τα Δωδεκάνησα στα νότια, με τη Χαλκιδική στα βόρεια. Ανατολικά συνορεύουν με την Τουρκία και συγκεκριμένα με την ιστορική περιοχή της Μικράς Ασίας. Ιδιαίτερα, η Λέσβος συνορεύει με το Αϊβαλί, η Χίος με το Τσεσμέ και κατ'επέκτασην με τη Σμύρνη, η Σάμος με το Κουσάντασι και η Λήμνος με την τουρκική νήσο Ίμβρο.
Σχεδόν όλα τα νησιά έχουν πλούσια χλωρίδα, εν αντιθέσει με τις γειτονικές Κυκλάδες, όπου επικρατεί η ξηρασία. Τα περισσότερα από αυτά τα νησιά είναι μεγάλα σε έκταση, επίσης. Ιδιαίτερα, η Λέσβος είναι το τρίτο μεγαλύτερο νησί του Αιγαίου.

Συγκοινωνίες

Τα νησιά του Βορειοανατολικού Αιγαίου έχουν συχνή ακτοπλοϊκή συγκοινωνία με συμβατικά πλοία με διάρκεια ταξιδιού από 8 έως 13 ώρες ή ταχύπλοα με διάρκεια ταξιδιού από 5 έως 9 ώρες. Για τα νησιά αυτά, λιμάνι αναχώρησης είναι κυρίως ο Πειραιάς, αλλά και ορισμένες φορές η Ραφήνα, απ' όπου και μειώνεται θεαματικά ο χρόνος του ταξιδιού. Ακόμη, υπάρχει τακτή αεροπορική σύνδεση για τα 5 μεγαλύτερα νησιά (Λήμνος, Λέσβος, Χίος, Σάμος, Ικαρία).
Αλβέρτος Β΄ της Γκορίτσια

Βιογραφία

Ήταν ο δευτερότοκος γιος του Αλβέρτου Α΄ κόμη της Γκορίτσια και της Ευφημίας των Πιάστ, κόρης του Κορράδου Α΄ δούκα του Γκουόγκοφ.
Το 1304 διαδέχθηκε τον πατέρα του: ο μεγαλύτερος αδελφός του Ερρίκος Γ΄ έλαβε την κομητεία της Γκορίτσια και ο Αλβέρτος Β΄ τις γαίες στην κοιλάδα του Πούστερ. Το 1323 απεβίωσε ο Ερρίκος Γ΄ και τον διαδέχθηκε ο 5ετής γιος του Ιωάννης Ερρίκος Δ΄. Τότε ο Αλβέρτος Β΄ ανέλαβε επίτροπος ως το 1325, που απεβίωσε. Το 1338 απεβίωσε και ο Ιωάννης-Ερρίκος σε ηλικία 16 ετών, άτεκνος και τον διαδέχθηκαν οι γιοί τού Αλβέρτου Β΄.
Ματταθίας

Ο φόνος του Απελλή

Το  167 π.Χ. ο Αντίοχος Δ΄ ο Επιφανής έθεσε την ιουδαϊκή θρησκεία εκτός νόμου. Ο απεσταλμένος του Σελευκίδη βασιλιά Απελλής και η συνοδεία του έφτασαν στο χωριό Μωδείν, με σκοπό να επιβάλλουν μία νέα θρησκεία, που απαιτούσε θυσίες σε είδωλα  .
Ένας βωμός στήθηκε και ένας από τους κατοίκους επιχείρησε να προσφέρει μία θυσία. Ο Ματταθίας, που ήταν παρών στην σκηνή, κυριεύτηκε από ιερή αγανάκτηση και σκότωσε αυτόν που προσέφερε την θυσία, αλλά και τον Απελλή. Κατόπιν κατέστρεψε τον βωμό που προσφερόταν οι θυσίες .

Η επανάσταση

Έπειτα ο Ματταθίας γύρισε όλη την Ιουδαία ξεσηκώνοντας τους χωρικούς ενάντια στην βασιλική εξουσία. Οι οπαδοί του κατέφυγαν είτε στην έρημο της Ιουδαίας, είτε σε ορεινά κρησφύγετα . 
Σε κάποιο από αυτά επιτέθηκαν οι στρατιώτες του βασιλιά, μία ημέρα που έτυχε να είναι Σάββατο. Οι υπερασπιστές ερμηνεύοντας τον πόλεμο ως εργασία αρνήθηκαν να πολεμήσουν και εξοντώθηκαν από τους αντιπάλους τους .Όταν ο Ματταθίας και οι οπαδοί του έμαθαν αυτό το γεγονός, αποφάσισαν να πολεμούν ακόμη και την ημέρα του Σαββάτου .

Το τέλος του Ματταθία

Ύστερα από έναν χρόνο περίπου ο Ματταθίας αρρώστησε. Ανάμεσα στα τελευταία λόγια που είπε στους γιους του και τους οπαδούς του, πριν πεθάνει, ήταν και τα εξής: 
"...Ἁβραὰμ οὐχὶ ἐν πειρασμῷ εὑρέθη πιστός, καὶ ἐλογίσθη αὐτῷ εἰς δικαιοσύνην; 
Ἰωσὴφ ἐν καιρῷ στενοχωρίας αὐτοῦ ἐφύλαξεν ἐντολὴν καὶ ἐγένετο κύριος Αἰγύπτου. 
Φινεὲς ὁ πατὴρ ἡμῶν ἐν τῷ ζηλῶσαι ζῆλον ἔλαβε διαθήκην ἱερωσύνης αἰωνίας. 
Ἰησοῦς ἐν τῷ πληρῶσαι λόγον ἐγένετο κριτὴς ἐν Ἰσραήλ. 
Χάλεβ ἐν τῷ ἐπιμαρτύρασθαι ἐν τῇ ἐκκλησίᾳ ἔλαβε γῆς κληρονομίαν. 
Δαυὶδ ἐν τῷ ἐλέῳ αὐτοῦ ἐκληρονόμησε θρόνον βασιλείας εἰς αἰῶνα αἰῶνος. 
Ἠλίας ἐν τῷ ζηλῶσαι ζῆλον νόμου ἀνελήφθη ἕως εἰς τὸν οὐρανόν. 
Ἀνανίας, Ἀζαρίας, Μισαήλ, πιστεύσαντες ἐσώθησαν ἐκ φλογός. 
Δανιὴλ ἐν τῇ ἁπλότητι αὐτοῦ ἐρρύσθη ἐκ στόματος λεόντων. 
καὶ οὕτως ἐννοήθητε κατὰ γενεὰν καὶ γενεάν, ὅτι πάντες οἱ ἐλπίζοντες ἐπ᾿ αὐτὸν οὐκ ἀσθενήσουσι...  
Τον αγώνα του Ματταθία συνέχισαν οι πέντε γιοι του.
Ίνγκλις Χάρμπορ

Γεωγραφία

Το Ίνγκλις Χάρμπορ βρίσκεται νότια της Αντίγκουα και Μπαρμπούντα και της Αντίγκουα και νοτιοδυτικά του Αγίου Παύλου. Βρίσκεται νότια της πρωτεύουσας, Σαιντ Τζονς.

Τουρισμός

Το Ίνγκλις Χάρμπορ είναι προορισμός για βαρκάδα. Η πόλη είναι επίσης γνωστή για το Ναυπηγείο του Νέλσον, το οποίο από το 2016 αποτελεί μνημείο παγκόσμιας κληρονομιάς της UNESCO.
1892 Λυσιέν

Φυσικά χαρακτηριστικά

Τα κυρίως φυσικά χαρακτηριστικά της Λυσιέν είναι άγνωστα. Η Λυσιέν περιστρέφεται γύρω από τον εαυτό της μία φορά κάθε 6,5 ως 12 ώρες περίπου.
Παλάτι Νταντιάνι

Ιστορία

Η πρώτη έκθεση, των αρχαιολογικών ευρημάτων από ανασκαφές στην αρχαία πόλη Νακαλακεβί, προετοιμάστηκε από τον Μινγκρέλο πρίγκηπα Δαβίδ Νταντιάνι και πραγματοποιήθηκε το 1840.  Το σύγχρονο συγκρότημα μουσείων απαρτίζεται από τρία κτίρια ανακτόρων, και συμπεριλαμβάνει την εκκλησία της Παναγίας των Βλαχερνών και τον Βοτανικό Κήπο του Ζουγκντίντι.  Το Μουσείο Ιστορίας και Αρχιτεκτονικής των Ανακτόρων του Νταντιάνι φιλοξενεί μερικά εκθέματα της Γεωργιανής φυσικής πολιτιστικής κληρονομιάς – υλικό από το θησαυρό Ταγκιλόνι, την ιερή περιβολή της Μητέρας του Θεού, την εικόνα της βασίλισσας Μπουρντουχάν – μητέρα της βασίλισσας Θαμάρ της Γεωργίας, χειρόγραφα του 13ου -14ου αιώνα, μινιατούρες, μνημειακά κειμήλια της δυναστείας Νταντιάνι, και αντικείμενα που σχετίζονται με τον αυτοκράτορα της Γαλλίας Ναπολέοντα Βαναπάρτη - τα οποία έφερε στο παλάτι ο σύζυγος της κόρης του Δαβίδ Νταντιάνι, ο πρίγκιπας Αχιλλέας Μυρά, ο οποίος ήταν εγγονός της αδερφής του Ναπολέοντα, της Καρολίνας.  
Το παλάτι μετατράπηκε πλήρως σε μουσείο την 1η Μαΐου 1921, με πρωτοβουλία του Γεωργιανού εθνογράφου και γεωλόγου Ακάκι Σαντουρία .

Αρχαιολογική συλλογή

Στις αρχές του 1848 ο πρίγκιπας του Σαμεγκρέλο, ο Δαβίδ Νταντιάνι, έδειχνε στους επισκέπτες του την αρχαιολογική και νομισματική συλλογή από τον αρχαιολογικό χώρο Νακαλακεβί, στο Σαμεγκρέλο. Μερικά από τα εκθέματα είχαν βρεθεί από τον ίδιο και άλλα είχαν αγοραστεί από κατοίκους της περιοχής. Η σημαντικότερη αρχαιολογική ανασκαφή του ήταν η έρευνα του Νακαλακεβί - γνωστή ως Αρχαιόπολη στην Αρχαιότητα.
Ηρακλής Γιαταγάνας

Βιογραφικά στοιχεία

Πήρε μέρος στην επανάσταση της Θεσσαλίας το 1878 και διέπρεψε στην μάχη της Σέκλιζας, κατά την οποία μάλιστα αιχμαλώτισε την τούρκικη σημαία.
Μετά την μάχη τιμήθηκε για τον ηρωισμό του. Επειδή όμως δεν θέλησε να δεχτεί καμιά άλλη αμοιβή, διορίστηκε τελωνοφύλακας. Παραιτήθηκε μετά από λίγο, και ξανά κατατάχτηκε στα Τάγματα Ευζώνων. 
Βρέθηκε από την αρχή της επιστράτευσης στα Θεσσαλικά σύνορα πρόθυμος να πάρει μέρος στον πόλεμο. Βλέποντας τον αξιωματικό Δημητρακόπουλο να πέφτει, άρπαξε το ξίφος του και όρμησε στο μέσο των εχθρών. Έπεσε στην μάχη του Προφήτη Ηλία στις 10 Μαΐου 1886.
Αδελφός του ήταν ο επιλοχίας των ευζώνων Μιλτιάδης.
Αντικείμενο Μεσιέ

Τα αντικείμενα Μεσιέ (Messier) είναι τα αστρονομικά αντικείμενα που καταλογογραφήθηκαν από τον Γάλλο αστρονόμο Σαρλ Μεσιέ (Charles Messier) στον Κατάλογο Νεφελωμάτων και Αστρικών Σμηνών που κυκλοφόρησε το 1774. Ο κατάλογος του Μεσιέ όμως εκδόθηκε για πρώτη φορά το 1771. Κίνητρο για τη σύνταξη του καταλόγου ήταν το γεγονός ότι ο Μεσιέ, που ήταν κυνηγός κομητών, είχε απογοητευτεί από αντικείμενα που παρατηρούσε συχνά αλλά δεν ήταν κομήτες. Έτσι, αποφάσισε να συντάξει έναν κατάλογο αυτών των αντικειμένων προκειμένου αυτός και οι άλλοι αστρονόμοι να αποφύγουν λάθη στις παρατηρήσεις τους. 
Η πρώτη έκδοση (1771) συμπεριέλαβε 45 αντικείμενα, αριθμημένα από Μ1 (Μ για Messier) έως Μ45. Ο τελικός κατάλογος περιέχει 110 αντικείμενα και ολοκληρώθηκε στη σημερινή του έκταση το 1966 με την προσθήκη του 110ού αντικειμένου. Το πρώτο αντικείμενο με αριθμό Μ1 είναι το νεφέλωμα του Καρκίνου, και το τελευταίο, το Μ110, ο γαλαξίας NGC 205, ένας μικρός ελλειπτικός γαλαξίας, συνοδός του Γαλαξία της Ανδρομέδας. Τα 30 από τα αντικείμενα του καταλόγου ανακαλύφθηκαν από το συνεργάτη και φίλο του Μεσιέ, αστρονόμο Πιέρ Μεσέν (Pierre Méchain). Η τελική έκδοση, όπως συντάχθηκε από τον Μεσιέ, εκδόθηκε το 1781 και συμπεριελήφθηκε στις αστρονομικές εφημερίδες του 1784. Περιείχε 103 αντικείμενα η τελική του έκδοση, αλλά τον 20ό αιώνα προστέθηκαν ακόμη 7 αντικείμενα αυξάνοντας τον αριθμό των αντικειμένων του καταλόγου σε 110. Πολλά από τα αντικείμενα του καταλόγου αναφέρονται έως και σήμερα με τον αριθμό τους κατά Μεσιέ, με πιο χαρακτηριστικό ίσως παράδειγμα το γαλαξία της Ανδρομέδας, που είναι γνωστός σαν Μ31.
Επειδή ο Μεσιέ (όπως και ο Μεσέν) έζησε και δούλεψε στο Βόρειο Ημισφαίριο (στη Γαλλία), ο κατάλογός του περιλαμβάνει μόνο αντικείμενα που είναι ορατά από το Βόρειο Ουράνιο πόλο έως και ουράνιο πλάτος (απόκλιση) -35° περίπου. Πολλά εντυπωσιακά αντικείμενα του Νότιου ουρανού, όπως τα Νέφη του Μαγγελάνου, δεν περιέχονται στον κατάλογο. Καθώς όλα τα αντικείμενα είναι ορατά με κιάλια ή μικρά τηλεσκόπια αποτελούν δημοφιλή αντικείμενα παρατήρησης για τους ερασιτέχνες αστρονόμους. Τις τελευταίες μέρες του Μάρτη και τις πρώτες του Απρίλη, την περίοδο που όλα τα αντικείμενα του καταλόγου είναι ορατά, οι αστρονόμοι διοργανώνουν Μαραθώνιους Μεσιέ, παρατηρώντας και τα 110 αντικείμενα μέσα σε ένα μόνο βράδυ.